
A turizmus menedzsmentjének hatása a gazdasági fejlődésre Kelet- és Közép-Európa országaiban

A tanulmány célja, hogy feltérképezze a turizmus és a gazdasági fejlődés közötti kapcsolatot Kelet- és Közép-Európa országaiban. A fő kérdés az, hogy a nemzetközi turista érkezések száma hogyan befolyásolja az egy főre jutó GDP-t a régió országaiban? A kérdés megválaszolása iránymutató lehet állami intézmények vagy turisztikai szolgáltatók számára, hiszen bizonyíthatja, hogy a turizmus népszerűsítését célzó befektetések megtérülnek és pozitív hatással vannak a gazdaságra. A vizsgált periódus 2006 és 2020 közöttre tevődik. A kutatás eredeti, mivel a Balti államokat, a Balkán-félsziget országait, a visegrádi országokat, valamint Kelet-Európa államait vizsgáltam együttesen. A fő kérdés megválaszolásához panel regressziót alkalmaztam, melyben kontroll változónak a kereskedelmet, az emberi fejlesztési indexet, a munkaerő-részesedési rátát, valamint a városi lakosság arányát alkalmaztam. Az eredmények összhangban vannak a szakirodalom túlnyomó többségével, melyek alátámasztják a turizmus által vezérelt gazdasági növekedés hipotézisét, kiemelve a turizmus által nyújtott lehetőségeket a kormányzati és vállalati szektor számára a régióban.



